bluuebunny/crossref_metadata_2025 huggingface dataset:
Επίπεδα λιπιδίων, αυτοκτονικότητα και διαταραχή του συναισθήματος σε σχιζοφρενείς ασθενείς
Authors: Κουνιάκης Φίλιππος
Published: August 2021

Η αυτοκαταστροφική συμπεριφορά, με τραγικότερη εκδήλωσή της την αυτοκτονία, αποτελεί ένα από τα σημαντικότερα ζητήματα έρευνας της σύγχρονης ψυχιατρικής. Από την άλλη πλευρά, αυτοκτονικός κίνδυνος, ο οποίος σχετίζεται με πλήθος παραγόντων που τον επηρεάζουν, αυξάνεται σημαντικά σε άτομα που πάσχουν από ψυχικές διαταραχές, και ειδικότερα σε ασθενείς με διαγνωσμένες διαταραχές της διάθεσης. Παράλληλα, μεγάλο μέρος της σύγχρονης ερευνητικής βιβλιογραφίας συνδέει τα επίπεδα των λιπιδίων με εκδηλώσεις αυτοκαταστροφικής συμπεριφοράς και εντατικοποίηση της αυτοκτονικής διάθεσης, ενώ πλήθος νευροενδοκρινικών μελετών υποστηρίζει το ρόλο της χαμηλής σεροτονινεργικής δραστηριότητας ως παράγοντα της αυξημένης αυτοκτονικότητας. Στην παρούσα διδακτορική διατριβή διερευνάται η σχέση της αυτοκτονικότητας και της ψυχωσικής συμπτωματολογίας με τα επίπεδα των λιπιδίων σε 124 ασθενείς ηλικίας 18 έως 55 ετών με παθήσεις του φάσματος της ψύχωσης και εξετάζεται αν τα μειωμένα επίπεδα λιπιδίων σχετίζονται με αύξηση της καταθλιπτικής και αυτοκτονικής διάθεσης και συμπεριφοράς. Σύμφωνα με τα στατιστικά ευρήματα, αποδεικνύεται μη στατιστικά σημαντική συσχέτιση επιπέδων λιπιδίων, αυτοκτονικότητας και ψυχωσικής συμπτωματολογίας, ενώ καταδεικνύεται και μη στατιστικά σημαντική διαφορά στο λιπιδικό προφίλ των εξεταζόμενων υποκειμένων, αναφορικά με τις εφαρμοζόμενες κλίμακες μέτρησης των παραπάνω χαρακτηριστικών. Ωστόσο, περαιτέρω έρευνα προς την κατεύθυνση της ανίχνευσης των βιολογικών παραγόντων που αυξάνουν τον αυτοκτονικό κίνδυνο καθίσταται σημαντική και αναγκαία.
Ευφυής διαχείριση ιατρικών δεδομένων
Authors: Σκαλκίδης Ηλίας
Published: August 2021

Το πεδίο έρευνας της παρούσας διδακτορικής διατριβής είναι η ευφυής διαχείριση ιατρικών δεδομένων και πιο συγκεκριμένα ιατρικό βίντεο που επιτυγχάνεται κυρίως με την ενσωμάτωση κλινικών δεδομένων με τη χρήση ψηφιακής υδατογραφίας στο ιατρικό βίντεο. Η ψηφιακή υδατογραφία είναι το ερευνητικό πεδίο που ασχολείται με τη διαδικασία ενσωμάτωσης κρυφών πληροφοριών σε ένα σήμα. Η συγκεκριμένη ερευνητική εργασία επικεντρώνεται σε ένα μη ορατό και εύρωστο υδατογραφικό σχήμα για ιατρικό βίντεο. Μια συχνή απαίτηση για τα υδατογραφικά σχήματα είναι η ικανότητα τυφλής αποκωδικοποίησης, η αποκωδικοποίηση δηλαδή χωρίς το αρχικό σήμα. Στην ερευνητική εργασία σχεδιάστηκε και υλοποιήθηκε ένα υδατογραφικό σχήμα που σκοπό έχει τη χρήση του από ιατρικούς οργανισμούς για την προστασία των ιατρικών δεδομένων που παρέχουν τα ιατρικά βίντεο καθώς και την ευφυή διαχείριση των κλινικά χρήσιμων δεδομένων για διαγνωστικούς και εκπαιδευτικούς σκοπούς. Πιο συγκεκριμένα το σύστημα εφαρμόζει τρισδιάστατο μετασχηματισμό κυματιδίων σε ιατρικά βίντεο και ενσωματώνει πολλαπλά υδατογραφήματα, με διαφορετικές ανάγκες σε απαιτήσεις για ακεραιότητα και αδιορατότητα, χωρίς ωστόσο να αλλοιώνει τη διαγνωστική αξία των ιατρικών εξετάσεων. Καθώς η χρησιμότητα της εφαρμογής υδατογραφικών σχημάτων στις ιατρικές εικόνες είναι διεθνώς αναγνωρισμένη, ενώ αντίθετα δεν έχει γίνει μέχρι στιγμής καμία προσέγγιση για ιατρικά βίντεο, η παρούσα ερευνητική εργασία αποτελεί μια καινοτόμα προσέγγιση στην εισαγωγή υδατογραφίας και στα ιατρικά βίντεο, η οποία παράλληλα διαχειρίζεται ευφυώς τις κλινικές διαγνώσεις που προκύπτουν από αυτά.
Συσχέτιση ακτινοθεραπείας και ακτινοχημειοθεραπείας με την αποτελεσματικότητα και την ποιότητα ζωής ασθενών με καρκίνο του τραχήλου της μήτρας
Authors: Κρικέλη-Μαντέλη Μαριάνθη
Published: August 2021

H βελτίωση των προγραμμάτων πρόληψης και ανίχνευσης και οι νέες στρατηγικές θεραπείας του καρκίνου του τραχήλου της μήτρας έχουν αυξήσει τα ποσοστά επιβίωσης των ασθενών κατά τις τελευταίες δεκαετίες. Καθώς οι περισσότερες γυναίκες επιβιώνουν από αυτό το είδος καρκίνου, η ποιότητα ζωής (QOL) αποτελεί πλέον έναν τομέα με μεγάλη επιστημονικό και κοινωνικό ενδιαφέρον. Διάφορα είδη θεραπείας έχουν διαφορετικό αποτέλεσμα για την QOL των ασθενών. Στην εν λόγω μελέτη, συγκρίναμε τις επιπτώσεις της ακτινοθεραπείας (ΑΘ) και της συνδυασμένης ακτινοχημειοθεραπείας (ΑΘ/ΧΘ) στην ποιότητα ζωής (QOL). Στο δείγμα μας περιλαμβάνονται 105 γυναίκες που έπασχαν από καρκίνου του τραχήλου της μήτρας σταδίων IA-IIIA, οι οποίες αντιμετωπίστηκαν είτε με ΑΘ ή με ΑΘ/ΧΘ, και συμπλήρωσαν τα ερωτηματολόγια 1 έτος μετά από την ολοκλήρωση της θεραπείας τους. Χρησιμοποιήσαμε 4 ερωτηματολόγια: του Ευρωπαϊκού Οργανισμού για την Έρευνα και τη Θεραπεία του Καρκίνου EORTC QLQ C30 (γενικό ερωτηματολόγιο) και EORTC QLQ CX24 (ειδικό ερωτηματολόγιο για τον καρκίνο του τραχήλου της μήτρας) καθώς και τα Ερωτηματολόγιο μέτρησης συμπτωμάτων του MD Anderson και Ερωτηματολόγιο μετατραυματικής ψυχολογικής διαταραχής, προκειμένου να αξιολογηθεί η ποιότητα ζωής. Η στατιστική επεξεργασία των αποτελεσμάτων έγινε με το πρόγραμμα SPSS for Windows. Η ανάδειξη των παραγόντων που επηρέασαν τους διάφορους τομείς της ποιότητας ζωής έγινε με την ANOVA. Οι συγκρίσεις μεταξύ των ομάδων έγιναν με τη μη παραμετρική δοκιμασία Mann-Whitney. Για την πολυπαραγοντική ανάλυση χρησιμοποιήθηκε η μέθοδος της γραμμικής παλινδρόμησης (Linear regression, stepwise). Εκτός από τις διαφορές των περιγραφικών χαρακτηριστικών των ασθενών (ηλικία, αριθμός παιδιών, αντισυλληπτικά) και της πρώιμης τοξικότητας σε ορισμένα όργανα, δεν υπήρξε στατιστικά σημαντική διαφορά στα κύρια (σωματική, σεξουαλική, συναισθηματική) πεδία της ζωής μεταξύ των 2 ομάδων θεραπείας ασθενών. Το είδος της θεραπείας δεν είχε καμία επίδραση στη συνολική ποιότητα ζωής. Επίσης, προέκυψε αντιστρόφως ανάλογη συσχέτιση της ποιότητας ζωής με τους παράγοντες: τοπική υποτροπή, δεύτερη υποτροπή, θεραπευτική απάντηση, δόση ουροδόχου κύστης, εντέρου και σημείου Β κατά τη βραχυθεραπεία. Εν κατακλείδι, η προσθήκη Χ/Θ στην Α/Θ ασθενών με καρκίνο του τραχήλου της μήτρας δεν έχει σημαντική επίπτωση στην ποιότητα ζωής τους.
Συμβολή στη μελέτη της φλεγμονώδους αντίδρασης σε ανοιχτή και λαπαροσκοπική κολεκτομή για καρκίνο παχέος εντέρου
Authors: Τσιμογιάννης Κωνσταντίνος
Published: August 2021

Εισαγωγή: Οι χειρουργικές επεμβάσεις σχετίζονται με έναν καταρράκτη αντιδράσεων, που οδηγεί στην άσηπτη φλεγμονή και ενεργοποιεί την εγγενή (φυσική) άμυνα του οργανισμού. Η λαπαροσκοπική χειρουργική μειώνει το χειρουργικό τραύμα, και κατά συνέπεια το χειρουργικό stress, προς όφελος της φυσικής άμυνας του οργανισμού. Οι κυτταροκίνες και η CRP συνδέονται με το χειρουργικό τραύμα και το στρες. Οι Toll-Like Receptors (TLRs) 2 και 4 είναι οι πρώτοι υποδοχείς αναγνώρισης των παθογόνων που εισέρχονται στον οργανισμό. Οι a-ντεφενσίνες παίζουν σημαντικό ρόλο στην άμυνα με τη δράση τους στην πρώιμη φαγοκυττάρωση. Σκοπός: Μελετήθηκαν IL-6, TNF-a, hsCRP, TLR-2, TLR-4 και a-ντεφενσίνες στους ασθενείς που υποβλήθηκαν σε ανοιχτή και λαπαροσκοπική προσπέλαση για ορθοκολικό καρκίνο, για τη σύγκριση της φλεγμονώδους αντίδρασης μεταξύ των δύο αυτών προσπελάσεων. Υλικό-Μέθοδος·. Συνολικά 40 ασθενείς τυχαιοποιήθηκαν σε δύο ομάδες των 20 ασθενών. Ομάδα A (n=20) ανοιχτή κολεκτομή. Ομάδα Β (n=20) λαπαροσκοπική κολεκτομή. Μια ώρα προεγχειρητικά τοποθετήθηκε επισκληρίδιος καθετήρας και έγινε έγχυση ρουπιβοκαϊνης περιεγχειρητικά και 48 ώρες μετεγχειρητικά. Έγινε συλλογή αίματος για την μέτρηση των επιπέδων IL-6, hsCRP, TLR-2.TLR-4 TNF-a και a-ντεφενσίνες προεγχειρητικά, 5 λεπτά μετά την διαίρεση του εντέρου, 6 και 24 ώρες μετεγχειρητικά. Αποτελέσματα: Μέσος χειρουργικός χρόνος A vs B : 115 vs 142 λεπτά (p<0.05). Μέση απώλεια αίματος A vs B : 240 ml vs 105 ml (p<0.001). Μέσος χρόνος νοσηλείας 8 ημέρες για την ομάδα A και 5 ημέρες για την ομάδα Β (p=0.05). Τα επίπεδα IL-6 ήταν υψηλότερα στην ομάδα A στις 6 και 24 ώρες (p<0.0001). Η hsCRP ήταν υψηλότερη στην ομάδα A στις 24 ώρες (p=0.001). Για τους TNF-a δεν υπήρχε στατιστικά σημαντική διαφορά στις δυο ομάδες. Τα επίπεδα TLR-2 ήταν υψηλότερα στην ομάδα A στα 5 λεπτά και τις 24 ώρες (p=0.02 και p=0.01 αντίστοιχα). Οι TLR- 4 ήταν υψηλότερη στην ομάδα A στα 5 λεπτά (p<0.0001). Οι α-Ντεφενσίνες ήταν υψηλότερες στην ομάδα Β στα 5 λεπτά και τις 24 ώρες (p=0.002 και p=0.007 αντίστοιχα). Συμπεράσματα: Η φλεγμονώδης αντίδραση, και κατά συνέπεια το χειρουργικό στρες, είναι χαμηλότερα στην λαπαροσκοπική κολεκτομή για ορθοκολικό καρκίνο με θετική βραχυπρόθεσμη επίδραση στην πορεία του ασθενούς. Αυτό δίνει το έναυσμα για μεγαλύτερες και μακροχρόνιες μελέτες ώστε να ελεγχθεί το πιθανό ογκολογικό όφελος.
Διερεύνηση της εφοδιαστικής αλυσίδας κρέατος στη Δυτική Ελλάδα
Authors: Μήλιος Κωνσταντίνος
Published: August 2021

Σκοπός ήταν να μελετηθεί ο τρόπος λειτουργίας των ελληνικών σφαγείων μέσω της διερεύνησης της εφαρμογής των Συστημάτων Διαχείρισης της Ασφάλειας των Τροφίμων και του συστήματος HACCP (Hazard Analysis Critical Control Points – Ανάλυση Παραγόντων Κινδύνου στα Κρίσιμα σημεία Ελέγχου), με εξειδίκευση των παραγόντων που επηρεάζουν, θετικά ή αρνητικά, την ασφάλεια των παραγόμενων κρεάτων και σχετίζονται με τη διοικητική οργάνωση, το μέγεθος και τη λειτουργία των επιχειρήσεων. Στα επιμέρους κεφάλαια, αξιολογήθηκε η εφαρμογή του συστήματος HACCP σε σφαγεία στην ελληνική επικράτεια. Επιπλέον, διερευνήθηκαν οι απαντήσεις των φορέων των σφαγείων πάνω στα πιθανά οφέλη – κίνητρα, αλλά και αντικίνητρα για την εφαρμογή του συστήματος. Στη συνέχεια, έγινε προσπάθεια να αξιολογηθεί στην πράξη το σύστημα HACCP που εφαρμόζει ένα σφαγείο με τη χρήση πολυμεταβλητής στατιστικής ανάλυσης και να εκτιμηθούν οι πιθανές επιπτώσεις μιας παρεμβατικής τεχνικής εξυγίανσης, όπως η εφαρμογή ατμού στα σφάγια, σχετικά με τη μικροβιολογική ποιότητα των τελευταίων. Από τα αποτελέσματα προέκυψε συσχέτιση ανάμεσα στην κατανόηση από τους υπευθύνους των σφαγείων των ωφελειών και των εμποδίων κατά την εφαρμογή του συστήματος HACCP και των επιδόσεών τους, όσον αφορά την αξιολόγηση του συστήματος. Οι επιδόσεις των σφαγείων είναι καλύτερες, στον τομέα των προαπαιτουμένων και της διατήρησης του συστήματος. Επίσης, σφαγεία τα οποία έχουν πιστοποιήσει για μεγαλύτερο χρονικό διάστημα το HACCP και ιδιαίτερα αυτά που διαθέτουν πιστοποίηση για περισσότερα του ενός πρότυπα, παρουσιάζουν καλύτερες επιδόσεις όσον αφορά στην αξιολόγηση των συστημάτων τους. Ομοίως, σφαγεία τα οποία εμπλέκονται στην πρωτογενή παραγωγή και δεν παρέχουν υπηρεσίες σε τρίτους εμφανίζουν καλύτερες επιδόσεις και διαθέτουν μία γραμμή σφαγής. Επιπλέον, κατά τη φάση της εκδοράς και του εκσπλαχνισμού, το μικροβιακό φορτίο αυξανόταν εκτός αποδεκτών ορίων. Οι πληθυσμοί της ΟΜΧ και των εντεροβακτηριοειδών αυξάνονταν από το στάδιο της πρώτης εκδοράς μέχρι το στάδιο του εκσπλαχνισμού. Επίσης, τα εντεροβακτηριοειδή ως δείκτης υγιεινής για τη διαδικασία σφαγής είναι πιο αξιόπιστος από ότι η ΟΜΧ. Η φάση του εκσπλαχνισμού επηρεάζει περισσότερο τον τελικό πληθυσμό των εντεροβακτηριοειδών από οποιαδήποτε άλλη φάση κατά τη σφαγή. Τέλος, η χρήση ατμού ως παρεμβατική μέθοδος εξυγίανσης, είναι αποτελεσματική, μειώνοντας σημαντικά το μικροβιακό φορτίο της επιφάνειας των σφαγίων, χωρίς επιπτώσεις στα ποιοτικά χαρακτηριστικά του κρέατος.
Αρχαιολογικό μουσείο και παιδί της σχολικής ηλικίας στην Ελλάδα
Authors: Τρούλη Σοφία
Published: August 2021

Η παρούσα εργασία είναι μία συμβολή στην ιστορία της μη τυπικής εκπαίδευσης στην Ελλάδα. Παρουσιάζεται, πρώτον, η γενεαλογία της μουσειοπαιδαγωγικής, μέσα από το πρίσμα των μουσειοπαιδαγωγικών πρακτικών στα ελληνικά αρχαιολογικά μουσεία για παιδιά της σχολικής ηλικίας, από τον 19ο αιώνα. Και δεύτερον διερευνάται η σύγχρονη ελληνική πραγματικότητα, μέσα από τη βιβλιογραφική ιστορική μελέτη του θεσμικού και θεωρητικού πλαισίου, αλλά και μέσα από τα αποτελέσματα της ποιοτικής έρευνας, που πραγματοποιήθηκε με τη μελέτη περίπτωσης της εφαρμογής του εκπαιδευτικού προγράμματος Ταξίδια και Εμπόριο στη μινωική εποχή, στο Αρχαιολογικό Μουσείο Ρεθύμνου, σε 76 παιδιά της Γ΄ Δημοτικού. Στην έρευνα συμμετείχαν ακόμη οι πέντε εκπαιδευτικοί των παιδιών, οι τρείς αρχαιολόγοι που σχεδίασαν το Εκπαιδευτικό Πρόγραμμα και τρεις φύλακες του Μουσείου. Με τη λέξη γενεαλογία εννοούμε την ιστορική αναδρομή της μουσειοπαιδαγωγικής, στη χρονική διαδοχή ανθρώπων και γεγονότων που συνέβαλαν στην ανάπτυξη θεωρητικού διαλόγου, ιδιαίτερα στη σχέση αρχαιολογικού μουσείου και παιδιού. Η έρευνα στηρίζεται στο επιστημολογικό πλαίσιο του ανθρωπιστικού κονστρουκτιβιστικού παραδείγματος και ειδικότερα στις κοινωνικο-πολιτισμικές θεωρίες του εποικοδομητισμού και στις ερμηνευτικές-φαινομενολογικές θεωρίες. Για την εκπόνησή της δώσαμε έμφαση στην πρακτική κατανόηση και ερμηνεία των ανθρώπινων δράσεων. Το μέσο για τη συγκέντρωση και την κατανόηση των ερευνητικών δεδομένων είναι ο λόγος (discourse) τόσο του μουσείου και της επίσημης εκπαίδευσης μέσω των ιστορικών πηγών όσο και των δρώντων ατόμων στην έρευνα, δηλαδή η γραπτή και προφορική αφήγηση των εμπειριών, των βαθύτερων σκέψεων και των γνώσεών τους. Τα συμπεράσματα της μελέτης φανερώνουν πως η μουσειοπαιδαγωγική στην Ελλάδα έχει βαθύτερες ρίζες απ’ αυτές που πιστεύαμε μέχρι πρόσφατα. Σ’ όλο αυτό το διάστημα, από τη συγκρότηση του νεοελληνικού κράτους ώς τη Μεταπολίτευση, υπήρξαν συνέχειες και ασυνέχειες, πρόσωπα και θεσμικές πράξεις, που, πραγματικά, λειτούργησαν ως «σταυροφόροι» υπέρ της παιδαγωγικής αξίας των μουσείων τόσο στον χώρο τους όσο και στον χώρο της εκπαίδευσης. Πολλά από αυτά τα πρόσωπα, μαζί με τις ιδέες τους ξεχάστηκαν, εξαιτίας των πολιτικών συνθηκών ή επιλογών. Από τη δεκαετία του 1980 άρχισε να γίνεται πάλι λόγος για τον παιδαγωγικό ρόλο των μουσείων, σαν να ήταν κάτι νέο και πρωτάκουστο, το οποίο η χώρα έπρεπε να αποδεχτεί και να αξιοποιήσει. Σήμερα, η σχέση παιδιού και αρχαιολογικού μουσείου χαρακτηρίζεται από ωριαίες ετήσιες συναντήσεις, συνήθως, στο πλαίσιο μίας σχολικής εκπαιδευτικής εκδρομής. Οι σχέσεις, όμως, δεν ευδοκιμούν μ’ αυτόν τον τρόπο, ακόμη κι αν φαίνεται μέσα απ’ αυτήν την εργασία πως καλλιεργούνται θετικά συναισθήματα. Χρειάζεται συστηματική οργάνωση και συνεργασία όλων των εμπλεκόμενων φορέων.
Φαρμακευτική κόπωση με δοβουταμίνη και υπερηχογράφημα σε ασθενείς με ομόζυγο β-μεσογειακή αναιμία και φυσιολογική συσταλτικότητα αριστερής κοιλίας
Authors: Γερασιμίδου Ιωάννα
Published: August 2021

Εισαγωγή: Οι ασθενείς με ομόζυγο β-μεσογειακή αναιμία εμφανίζουν αυξημένη καρδιακή νοσηρότητα και θνητότητα. Μία παρακλινική, μη επεμβατική μέθοδος ικανή να αποκαλύψει καρδιακή δυσλειτουργία σε ασυμπτωματικό στάδιο θα ήταν χρήσιμη για την πρώιμη ενίσχυση της αποσιδήρωσης και ενδεχόμενη χορήγηση καρδιοπροστατευτικής αγωγής στους ασθενείς αυτούς. Η ινοτροπική διέγερση με δοβουταμίνη μπορεί να αποκαλύψει λανθάνουσα δυσλειτουργία της αριστερής κοιλίας και πιθανώς αυξημένο μελλοντικό καρδιακό κίνδυνο μέσω της κατάδειξης ανεπαρκούς συστολικής εφεδρείας σε ασυμπτωματικούς, μη θαλασσαιμικούς ασθενείς. Μέθοδοι: 36 καρδιολογικά ασυμπτωματικοί ασθενείς με μείζονα β-μεσογειακή αναιμία και φυσιολογική καρδιακή λειτουργία (ηλικίας 25±6 έτη, φερριτίνη ορού 3574±2393 νανογρ / κυβ. εκατ.) και 25 υγιείς μάρτυρες συγκρίσιμοι σε ηλικία, φύλο και επιφάνεια σώματος μελετήθηκαν υπερηχοκαρδιογραφικά σε ηρεμία και μετά φόρτιση με ενδοφλέβια δοβουταμίνη σε αυξανόμενες δόσεις. Η μελέτη επαναλήφθηκε σε 23 ασθενείς μετά 24±12 μήνες. Το σύνολο των ασθενών εκτιμήθηκε κλινικά κατά τη δεκαετία που ακολούθησε την αρχική μελέτη. Αποτελέσματα: Στην ομάδα των θαλασσαιμικών υπήρχε ελαττωμένη ποσοστιαία πάχυνση του οπισθίου τοιχώματος της αριστερής κοιλίας σε σύγκριση με τους υγιείς μάρτυρες. Στην επαναληπτική μελέτη διαπιστώθηκε ότι η αριστερή κοιλία εμφάνιζε στη ηρεμία δυσμενή αναδιαμόρφωση αλλά επαρκή συστολική εφεδρεία στη φόρτιση με δοβουταμίνη. Κατά τη δεκαετή κλινική παρακολούθηση 7 ασθενείς απεβίωσαν, όλοι από καρδιακά αίτια. Η μέθοδος πολλαπλής εξάρτησης αναλογικού κινδύνου έδειξε ότι η φερριτίνη ορού και η ηλικία, με ανάστροφη συσχέτιση, όχι όμως οι υπερηχοκαρδιογραφικοί παράμετροι ήταν οι μοναδικοί προβλεπτικοί δείκτες θνητότητας. Συμπέρασμα: Η φερριτίνη ορού και η ηλικία φέρουν σημαντική προγνωστική αξία σε ασθενείς με μείζονα β-μεσογειακή αναιμία. Το υπερηχοκαρδιογράφημα δοβουταμίνης δεν συνεισφέρει στην διαβάθμιση κινδύνου στους ασθενείς αυτούς.
Ψηφιακή επεξεργασία και αυτόματη κατηγοριοποίηση περιβαλλοντικών ήχων
Authors: Νταλαμπίρας Σταύρος
Published: August 2021

Η παρούσα διατριβή εισάγει μεθόδους για την αυτόματη αναγνώριση γενικευμένων ακουστικών γεγονότων. Πιο συγκεκριμένα η διατριβή προτείνει μια σειρά από καινοτόμες μεθοδολογίες για τις εξής εφαρμογές της συγκεκριμένης τεχνολογίας: α) αναγνώριση ακουστικών γεγονότων αστικού περιβάλλοντος, β) διάκριση ομιλίας/μουσικής και γ) ακουστική επόπτευση καταστροφικών καταστάσεων. Για τις ανάγκες της πρώτης εφαρμογής προτείνεται η χρήση της ανάλυσης κυρίων συνιστωσών για την μετά επεξεργασία των ακουστικών παραμέτρων σε συνδυασμό με μια ιεραρχική τοπολογία κατηγοριοποίησης. Στη δεύτερη εφαρμογή προτείνουμε την ταυτόχρονη χρησιμοποίηση χαρακτηριστικών από τα πεδία συχνότητας και κυματιδίου τα οποία και εισάγονται σε κρυμμένα μοντέλα Μαρκώφ για την αυτόματη ανάλυση ραδιοφωνικών σημάτων. Όσον αφορά την τρίτη εφαρμογή προτείνουμε μια μεθοδολογία για τον εντοπισμό μη τυπικών καταστάσεων η οποία είναι ικανή να προσαρμόζεται αυτόνομα σε διαφορετικές ακουστικές συνθήκες. Επίσης διερευνήσαμε την τεχνολογία ανίχνευσης καινοτομίας με στόχο την ακουστική παρακολούθηση χώρου χρησιμοποιώντας βάση δεδομένων που ηχογραφήθηκε κάτω από συνθήκες πραγματικού κόσμου. Τέλος, η διατριβή εισάγει την ιδέα της συγχώνευσης ακουστικών χαρακτηριστικών στο πεδίου του χρόνου, διαδικασία η οποία οδηγεί σε υψηλή ακρίβεια αναγνώρισης. Αυτή η μεθοδολογία είναι γενικού σκοπού και μπορεί να προσαρμοστεί στις ανάγκες ποικίλων εφαρμογών.
Η εφαρμογή του project ως ενεργητική διδακτική πρόταση στην αρχική και στην ενήλικη εκπαίδευση
Authors: Τερεζάκη Χρυσή
Published: August 2021

Η έρευνα αφορά τη Διδασκαλία Project, ως ενεργητική διδακτική πρόταση στην αρχική και στην ενήλικη εκπαίδευση. Στο θεωρητικό μέρος της αφού αποσαφηνίζονται οι σχετικοί ορισμοί, αναφέρονται οι βασικές θεωρητικές προσεγγίσεις, οι προϋποθέσεις και μορφές αποτελεσματικής εκπαίδευσης-μάθησης στην αρχική και στην ενήλικη εκπαίδευση και πραγματοποιείται η μεταξύ τους σύγκριση. Στη συνέχεια γίνεται λόγος για τις ενεργητικές εκπαιδευτικές μεθόδους και τεχνικές, γενικά, ακολουθεί η οροθέτηση-οριοθέτηση του θέματος, συγκριτικά, ενώ παρατίθενται οι βασικές προσεγγίσεις και οι προϋποθέσεις της εφαρμογής του Project στους δύο χώρους. Ακολουθούν πρακτικές εφαρμογής στην Ελλάδα και Διεθνώς και, καταληκτικά, έπεται η επισκόπηση εμπειρικών ερευνών σχετικών με το θέμα. Στη συνέχεια, στο εμπειρικό μέρος της έρευνας αναδεικνύεται το ερευνητικό πρόβλημα (η απόκλιση κατά την εφαρμογή της Διδασκαλίας μεταξύ Θεωρίας και Πράξης), ενώ καθορίζονται τα μέσα συλλογής των ερευνητικών δεδομένων (παρατήρηση, συνέντευξη, ημερολόγια) και η μέθοδος ανάλυσης κι ερμηνείας τους (ανάλυση περιεχομένου). Αφού παρουσιαστεί το διδακτικό σχέδιο-σενάριο του πολύτεχνου βιωματικού εργαστηρίου το οποίο έλαβε χώρα ως «Σημείο εκκίνησης-Εργαστήριο Ερέθισμα»/κοινός παρανομαστής στα δύο σχολεία της περίπτωσης (Δημοτικό και Παράρτημα ΣΔΕ), ακολουθεί η παρουσίαση και η ανάλυση των βασικών ερευνητικών αξόνων-δομικών στοιχείων του Project που αρχικά είχαν αναδυθεί από τη Θεωρία. Ωστόσο, η ανάλυση των ποιοτικών δεδομένων αποτελεί μια δυναμική διεργασία στο πλαίσιο της οποίας αναδεικνύεται η προβληματική κατά πόσο τα ερευνητικά ευρήματα -αναφορικά με τη βιωματική μάθηση- μπορούν να πυροδοτήσουν τη συζήτηση για μία νέα διευρυμένη θεωρία (θεμελιωμένη) για το Project. Μια θεωρία βασισμένη σε διεπιστημονικές αρχές με έμφαση στον «Άνθρωπο» ως ενεργό υποκείμενο της γνώσης του ‘εαυτού’ και του ‘κόσμου’ στον οποίο αναπτύσσεται και ζει. Η εν λόγω εκδοχή αναφέρεται στην παρούσα έρευνα μόνο ως πιθανή ερευνητική δυνατότητα επικείμενης έρευνας. Ενδεικτικοί άξονες της νέας γνώσης μέσω των σχετικών ευρημάτων (αναφορικά με τις αθέατες παραμέτρους του Project) υπογραμμίζονται επιγραμματικά στα συμπεράσματα της διδακτορικής έρευνας (προστιθέμενη αξία της).
Μελέτη μιας νέας μετάλλαξης στο γονίδιο STAT3 που ενέχεται στο σύνδρομο ανοσοανεπάρκειας Hyper-IgE
Authors: Παπαναστασίου Αναστάσιος
Published: August 2021

Το σύνδρομο Hyper-IgE (HIES) είναι μια σπάνια πρωτοπαθής ανοσοανεπάρκεια η οποία χαρακτηρίζεται από υψηλά επίπεδα IgE στον ορό, υποτροπιάζουσες σταφυλοκοκκικές λοιμώξεις του δέρματος και επεισόδια πνευμονίας με σχηματισμό κύστεων. Επιπλέον, στο φαινότυπο του συνδρόμου περιλαμβάνονται και μη-ανοσολογικού τύπου ανωμαλίες όπως χαρακτηριστικό προσωπείο, υπερεκτασιμότητα των αρθρώσεων, σκολίωση, αυτόματα κατάγματα και διατήρηση των νεογιλών οδόντων. Προσφάτως, διαπιστώθηκε πως ετερόζυγες μεταλλάξεις στον μεταγραφικό παράγοντα STAT3, ευθύνονται για την αυτοσωμική επικρατούσα μορφή του HIES. Στην παρούσα ερευνητική εργασία ταυτοποιήθηκε και χαρακτηρίστηκε μια νέα μετάλλαξη στην περιοχή δέσμευση του DNA (DNA-binding domain) του μεταγραφικού παράγοντα STAT3 σε έναν ασθενή με σύνδρομο Hyper IgE. Ανάλυση της αλληλουχίας του γονιδίου του STAT3 αποκάλυψε μια de novo ετερόζυγη αντικατάσταση βάσης από G (γουανίνη) σε A (αδενίνη), η οποία προκαλεί την αντικατάσταση στο επίπεδο της αμινοξικής αλληλουχίας του αμινοξέος γλυκίνη από το ασπαρτικό οξύ (G342D). Η ασθενής έχει φυσιολογικά επίπεδα της πρωτεΐνης STAT3, η οποία και εισέρχεται στον πυρήνα των κυττάρων κατόπιν ενεργοποίησης με ιντερλευκίνη-6 (IL-6). Παρoλ’ αυτά, μελέτη της ικανότητας της πρωτεΐνης STAT3 να δεσμεύεται στο DNA έδειξε πως η μετάλλαξη G342D επηρεάζει σημαντικά αυτή τη λειτουργία. Επιπλέον, ανάλυση με ποσοτική RT-PCR έδειξε πως η μετάλλαξη G342D αναστέλλει την STAT3-εξαρτώμενη επαγωγή του γονιδίου ROR γt, απαραίτητου γονιδίου για την διαφοροποίηση και ανάπτυξη των Th17 κυττάρων. Με βάση τα παραπάνω δεδομένα, φαίνεται πώς η νέα μετάλλαξη στο μεταγραφικό παράγοντα STAT3 επηρεάζει σημαντικά τη λειτουργικότητά του, και προκαλεί το σύνδρομο Hyper-IgE στην ασθενή.
Σχεδίαση και ανάπτυξη πλατφόρμας παροχής ηλεκτρονικών υπηρεσιών βασισμένης σε τεχνικές ανοικτών προτύπων σχεδίασης
Authors: Χαρατσής Κωνσταντίνος
Published: August 2021

Οι μοντέρνες σχεδιαστικές προσεγγίσεις των κτιρίων απαιτούν την παροχή διαδραστικών ανέσεων στους ανθρώπους που ζουν και εργάζονται στο εσωτερικό τους. Ο οικιακός και κτιριακός αυτοματισμός, όμως, χαρακτηρίζεται από μεγάλη ανομοιογένεια μεταξύ των περισσοτέρων εγκατεστημένων συστημάτων, τα οποία αποτελούν κλειστά συστήματα. Είναι αναγκαία, λοιπόν, η εύρεση μεθόδων για τη μεταξύ τους ολοκλήρωση, καθώς και στροφή σε πιο ανοικτά συστήματα τα οποία θα παρέχουν ευελιξία και διαλειτουργικότητα. Ένας αριθμός συστημάτων και εφαρμογών έχει δημιουργηθεί προς αυτή την κατεύθυνση, ενώ καθημερινά παρουσιάζονται νέες περισσότερο “έξυπνες” συσκευές με πολλαπλές δυνατότητες δικτύωσης, χρήσης τεχνολογιών διαδικτύου και ασύρματης επικοινωνίας. Οι δυνατότητες αυτές, φαίνεται να αποτελούν και τα συστατικά για μία επιτυχή παροχή ηλεκτρονικών υπηρεσιών στο χώρο. Η διδακτορική διατριβή έρχεται να ερευνήσει τη δημιουργία και χρήση σημασιολογικών περιγραφών στο περιβάλλον του κτιριακού αυτοματισμού και να υλοποιήσει μία οντολογία που περιγράφει τον κτιριακό δίκτυο LonWorks, ενώ επεκτείνεται και σε γενικότερες συσκευές και διαδικασίες που χαρακτηρίζουν το χώρο. Επί πλέον, γίνεται η έρευνα για τη μεθοδολογία αξιοποίησης των ανωτέρω περιγραφών και των δικτυακών υπηρεσιών, καταλήγοντας στη σχεδίαση και υλοποίηση μίας πλατφόρμας που ενσωματώνει μία σειρά εργαλείων, ώστε ο μηχανικός δικτύου να μπορεί να σχεδιάσει και να αναπτύξει τις απαραίτητες δικτυακές υπηρεσίες για τη δημιουργία και παροχή ηλεκτρονικών υπηρεσιών. Συγκεκριμένα, περιγράφει τη μεθοδολογία για την υλοποίηση των δικτυακών υπηρεσιών που θα αντλήσουν την πληροφορία από το υποκείμενο δίκτυο αυτοματισμού, ασχέτως του βαθμού ετερογένειας που το χαρακτηρίζει, και το μεταξύ τους συνδυασμό ώστε να δημιουργήσει τις δικτυακές υπηρεσίες.
Γεωμετρικές ροές και εφαρμογές στη φυσική
Authors: Τσάτης Ευστράτιος
Published: August 2021

Στη διατριβή αυτή θα μελετήσουμε μονότονες ποσότητες στα πλαίσια συνδυασμένων γεωμετρικών ροών. Πιο συγκεκριμμένα, εστιάζοντας την προσοχή μας στη περίπτωση των σολιτονίων Ricci, ως περιβάλλοντες χώρους, θα θεωρήσουμε λύσεις της εξίσωσης θερμότητας ολοκληρωμένες πάνω σε εμβαπτισμένες υποπολλαπλότητες οι οποίες εξελίσσονται χρονικά με τη ροή μέσης καμπυλότητας. Επιπρόσθετα, στη περίπτωση του συνδυασμού αντίστροφης ροής Ricci, ροής μέσης καμπυλότητας, όταν ο περιβάλλων χώρος είναι Kahler, η λύση της αντίστροφης εξίσωσης θερμότητας, ολοκληρωμένη πάνω στην υποπολλαπλότητα αποτελεί μονότονη ποσότητα.
Υπολογιστική μελέτη δομικών και μηχανικών ιδιοτήτων πολυμερικών συστημάτων
Authors: Κρητικός Γεώργιος
Published: August 2021

Στην εργασία αυτή παρουσιάζουμε μια καινούργια προσέγγιση και διερεύνηση της μεθοδολογίας μέσου αυτό-συνεπούς πεδίου για την μελέτη πολυμερικών συστημάτων κοντά σε επιφάνειες. Η καινούργια μεθοδολογία εισάγει πάνω στο πλέγμα τμηματικές πολυμερικές διαμορφώσεις που αναπτύσσονται σε σχεδόν «συνεχή» χώρο. Τροποποιείται ο παραδοσιακός υπολογισμός της ενέργειας αλληλεπίδρασης ενώ προσδιορίζεται με μεγαλύτερη σαφήνεια η ύπαρξη περιοχής «ισχυρής επιμήκυνσης της αλυσίδας» όπου σύμφωνα και με τις αναλυτικές θεωρίες μέσου αυτό-συνεπούς πεδίου, απουσιάζει το στρώμα μείωσης συγκέντρωσης κοντά στην επιφάνεια. Η ύπαρξη αυτού του στρώματος για μικρότερες πυκνότητες πρόσδεσης αποτελεί ιδιαίτερο χαρακτηριστικό που διακρίνει τις ψήκτρες σε δυο υποπεριοχές (μεσαίας και υψηλής πυκνότητας πρόσδεσης). Η μέθοδος επεκτάθηκε για την μελέτη μακρομορίων σε σχήμα αστεριού. Σε πολύ καλή συμφωνία με το πείραμα παρατηρήσαμε ότι με αύξηση του αριθμού των κλάδων μειώνεται δραστικά η προσρόφηση αυτών των μακρομορίων. Για περιπτώσεις συνύπαρξης στο ίδιο διάλυμα αστεριών με διαφορετικό βαθμό διακλάδωσης παρατηρήθηκε ότι οι λιγότερο διακλαδισμένες αλυσίδες τείνουν να αναπτυχθούν κάτω από τη «ομπρέλα» των πιο διακλαδισμένων. Επίσης μελετήθηκαν πολυμερικά συστήματα μεταβλητής πυκνότητας (χρησιμοποιώντας την καταστατική εξίσωση των Sanchez-Lacombe) για τα οποία υπολογίσουμε τις επιπτώσεις της πίεσης και της θερμοκρασίας στην πυκνότητα στην περίπτωση τήγματος. Διαπιστώσαμε ότι το διάγραμμα τάσης παραμόρφωσης υποδεικνύει μεγαλύτερη αντοχή για γραμμικές αλυσίδες όταν γίνει σύγκριση με αστερόμορφες ίδιου μοριακού βάρους. Αυτό αποδίδεται στην διαφορετική πυκνότητα και μορφολογία των μακρομοριακών διαπλοκών στην περιοχή αλληλοεπικάλυψης προσροφημένων και ελεύθερων αλυσίδων. Στην περίπτωση που η διαδικασία εφελκυσμού είναι αντιστρεπτή τα δείγματα αστερόμορφων μακρομορίων παρουσιάζουν μεγαλύτερη αντοχή λόγω της ικανότητας τους να προσροφόνται ταυτόχρονα και στις δύο επιφάνειες. Η επίδραση της εξωτερικής πίεσης δίνει μη αναμενόμενη συμπεριφορά μόνο σε εξαιρετικά μεγάλες πιέσεις
Μελέτη των υπερηχορρεομετρικών (doppler) δεικτών σε ασθενείς με καρδιακή ανεπάρκεια που αντιμετωπίζονται με νεώτερους φαρμακολογικούς παράγοντες ή βηματοδότηση
Authors: Κουτσιμάνης Βασίλειος
Published: August 2021

Σκοπός της κλινικής μελέτης είναι η εξέταση και σύγκριση της αποτελεσματικότητας των ενδοφλέβιων ινότροπων φαρμάκων λεβοσιμενδάνη και μιλρινόνη στην οξεία καρδιακή ανεπάρκεια, μετρούμενη με κλασσικές υπερηχορρεομετρικές παραμέτρους και τη συνεκτίμηση με αδρούς και νεώτερους δείκτες προσδιοριζόμενους υπερηχογραφικά. Το ίδιο εφαρμόσθηκε και σε ασθενείς φέροντες αμφικοιλιακό βηματοδότη – απινιδωτή. Η πρωτοτυπία της εργασίας έγκειται στο ότι συγκρίνονται τα δύο συγκεκριμένα φάρμακα με αιμοδυναμικά κριτήρια στον άνθρωπο ενώ γίνεται προσπάθεια ανάδειξης των ενδεχόμενων πλεονεκτημάτων από την εφαρμογή των νεώτερων υπερηχορρεομετρικών δεικτών, (Tei-index, Z-Ratio,PWLvot x HR). Στη μελέτη έλαβαν μέρος ασθενείς της B΄ Kαρδιολογικής κλινικής Α.Π.Θ. με οξεία καρδιακή ανεπάρκεια, κλάσης ΙΙΙ ή IV κατά NYHA που δεν ανταποκρίνονταν επαρκώς σε αυξημένες δόσεις διουρητικών. Καταρτίστηκαν δύο ομάδες μελέτης: Η πρώτη έλαβε εκτός της ενδεδειγμένης συμβατικής θεραπείας για καρδιακή ανεπάρκεια και λεβοσιμενδάνη, για 48 ή 72 ώρες. Στα τελικά σημεία περιλαμβάνονταν η αιμοδυναμική ανταπόκριση μετά από 24 ή 48 ώρες χορήγησης έκαστου ινότροπου φαρμάκου, όπως αυτή προσδιορίζεται από τις υπερηχοκαρδιογραφικές μετρήσεις και την κλινική ανταπόκριση. Για τους ασθενείς με αμφικοιλιακό βηματοδότη προσδιορίσθηκαν οι ίδιες μεταβλητές και η αιμοδυναμική ανταπόκριση εντός μηνός, τριμήνου, εξαμήνου και έτους από της εμφυτεύσεως. Εκ των αποτελεσμάτων της μελέτης για τους φαρμακευτικούς παράγοντες συνάγονται τα εξής συμπεράσματα: Η χορήγηση λεβοσιμενδάνης ή μιλρινόνης χωρίς δόση εφόδου για περισσότερες από 24 και μέχρι 48 ώρες είναι ασφαλής και αποτελεσματική ως προς την άμεση κλινική βελτίωση. Τόσο η λεβοσιμενδάνη όσο και η μιλρινόνη βελτίωσαν νωρίς (24 ώρες) τις υπερηχογραφικές παραμέτρους αιμοδυναμικής απάντησης με υπεροχή της λεβοσιμενδάνης. Η παρακολούθηση με υπερηχογραφικές παραμέτρους κατά τη χορήγηση ινοτρόπων φαρμάκων σε οξεία καρδιακή ανεπάρκεια με την αξιοποίηση και των νεώτερων αυτών, αποτελεί μία αναντικατάστατη, ασφαλή, αναπαραγώγιμη και αποτελεσματική μέθοδο παρακολούθησης της θεραπείας. Η εφαρμογή των νεώτερων υπερηχορρεομετρικών δεικτών σε ασθενείς με αμφικοιλιακό βηματοδότη – απινιδωτή κατέστη δυσχερής, με χαμηλή αξιοπιστία, ενώ δείκτες που εκτιμούν συνολικά την κοιλιακή λειτουργικότητα (PWLvot kai PWLvot XHR) παρέχουν ευκολία αξιοπιστία και αναπαραγωγιμότητα, εκτιμώντας το σύνολο της κοιλιακής απόδοσης δυνάμενοι να εφαρμοσθούν ευχερώς σε αυτή την κατηγορία ασθενών.
Ο ρόλος της λιπονεκτίνης και της βισφατίνης στη ινσουλινοαντίσταση και στη μη-αλκοολική νόσο λιπώδους ήπατος
Authors: Πολύζος Στέργιος
Published: August 2021

Εισαγωγή: Ο λιπώδης ιστός φαίνεται ότι παίζει σημαντικό ρόλο στο μεταβολικό γίγνεσθαι μέσω έκκρισης λιποκυτταροκινών και κυτταροκινών. Ενώ ο ακριβής ρόλος τους δεν έχει αποσαφηνισθεί, εντούτοις οι λιποκυτταροκίνες/κυτταροκίνες φαίνεται ότι επηρεάζουν την ινσουλινοευαισθησία και συμμετέχουν στη φλεγμονή, κατέχοντας ρόλο-κλειδί στο σύνδρομο ινσουλινοαντίστασης και τα συνοδά του νοσήματα, συμπεριλαμβανομένης της μη-αλκοολικής νόσου λιπώδους ήπατος (ΜΑΝΛΗ). Στόχοι: Κύριοι σκοποί της παρούσης μελέτης ήταν: 1) η διερεύνηση των επιπέδων ορού ολικής και υψηλού μοριακού βάρους (HMW) λιπονεκτίνης και βισφατίνης στο σύνδρομο ινσουλινοαντίστασης και στη ΜΑΝΛΗ σε Ελληνικό πληθυσμό, 2) η συσχέτισή τους με άλλους παράγοντες που πιθανώς εμπλέκονται στην παθογένειας της ΜΑΝΛΗ και 3) η ανίχνευση ανεξάρτητων παραγόντων πρόβλεψης της μη-αλκοολικής στεατοηπατίτιδας (ΜΑΣΗ) και η δημιουργία μη-επεμβατικού δείκτη πρόβλεψης της ΜΑΣΗ. Μεθοδολογία: Η μελέτη συμπεριέλαβε 30 ασθενείς με ΜΑΝΛΗ βεβαιωμένη ιστολογικώς και 24 υγιείς μάρτυρες σταθμισμένους ως προς ηλικία, φύλο, δείκτη μάζας σώματος και περιφέρεια μέσης. Η λήψη ιστορικού, η κλινική εξέταση και η αιμοληψία για ορολογικό έλεγχο έγιναν την ίδια ημέρα και πριν τη διενέργεια βιοψίας ήπατος για σχετικό ηπατικό ιστολογικό έλεγχο. Με βάση τα ιστολογικά δεδομένα οι ασθενείς διαχωρίστηκαν περαιτέρω σε ασθενείς με μη-αλκοολική απλή στεάτωση (ΜΑΣ) και ΜΑΣΗ. Συμπεράσματα: Τα ευρήματα της παρούσης μελέτης έδειξαν ότι τα επίπεδα ολικής και HMW λιπονεκτίνης και όχι της βισφατίνης ορού ήταν χαμηλότερα σε ασθενείς με ΜΑΣ ή ΜΑΣΗ συγκριτικά με τους μάρτυρες, χωρίς να υφίστανται διαφορές μεταξύ ασθενών με ΜΑΣ και ΜΑΣΗ. Η ολική και όχι η HMW λιπονεκτίνη αποτέλεσε ανεξάρτητο παράγοντα πρόγνωσης ηπατικής ίνωσης και υδρωπικής εκφύλισης μετά προσαρμογή ως προς φύλο, ηλικία και ΔΜΣ. Δεν παρατηρήθηκε συσχέτιση μεταξύ βισφατίνης και λιπονεκτίνης, εύρημα που επίσης έχει επιβεβαιωθεί σε διαφορετικούς από τη ΜΑΝΛΗ πληθυσμούς. Η μελέτη συνέβαλε, για πρώτη φορά, στη δημιουργία του μη-επεμβατικού δείκτη HSENSI (Homocysteine, SGOT and Erythrocyte sedimentation rate, Nonalcoholic Steatohepatitis Index), ο οποίος περιλαμβάνει σχετικά απλές παραμέτρους (ομοκυστεΐνη, SGOT και ΤΚΕ) και δύναται να προβλέψει τη ΜΑΣΗ με ευαισθησία 73,3% και ειδικότητα 86,7%.
Ταφές πεσόντων, πολυάνδρεια, κενοτάφια και ηρώα από την ύστερη εποχή του χαλκού έως και τους κλασικούς χρόνους στον ελλαδικό χώρο
Authors: Οικονόμου Σταυρούλα
Published: August 2021

Η διατριβή εξετάζει ταφικά μνημεία του σημερινού ελλαδικού χώρου που σχετίζονται με πολεμιστές και μάλιστα πεσόντες. Εισαγωγή στο θέμα συνιστούν τα μνημεία της Ύστερης Εποχής του Χαλκού που έχουν αποδοθεί σε πολεμιστές ή που παρουσιάζουν έντονα τα στοιχεία της «λατρείας των νεκρών». Οι τάφοι πολεμιστών της γεωμετρικής περιόδου παρουσιάζονται ως μεταβατικά μνημεία ενώ κύριος κορμός της μελέτης είναι οι κοινοί τάφοι και τα μνημεία της αρχαϊκής και κλασσικής εποχής με κατώτατο χρονολογικό όριο τους τάφους των πεσόντων της Χαιρώνειας το 338 π.Χ. Στο κεφάλαιο Έθιμα Ταφής αναλύονται τα ταφικά έθιμα που αφορούσαν στους πεσόντες, όπως είναι γνωστά από τις αρχαίες πηγές και την εικονογραφία. Εξετάζονται τα ζητήματα του χώρου της ταφής, της ύπαρξης δημόσιων νεκροταφείων στις πόλεις-κράτη, το έθιμο της κοινής ταφής, οι κατάλογοι πεσόντων. Στο κεφάλαιο των Πολυανδρείων συμπεριλαμβάνονται ομαδικές ταφές πεσόντων, όπως ο τύμβος των Μαραθωνομάχων, τα πολυάνδρεια του Έξω Κεραμεικού της Αθήνας, οι τύμβοι της Χαιρώνειας. Στο κεφάλαιο των Κενοταφίων παρουσιάζονται μνημεία που έχουν συνδεθεί με πεσόντες όπως το κενοτάφιο της Αμβρακίας και το μνημείο του Δεξίλεω στον Κεραμεικό. Μεταξύ των λίγων Ηρώων που εξετάζονται δεν περιλαμβάνονται μνημεία μυθικών προσώπων ή επικών ηρώων. Ορισμένα μνημεία της Πρωτο-Γεωμετρικής και Γεωμετρικής περιόδου, όπως τα μνημεία της Πάρου, το ηρώο στο Λευκαντί και το ηρώο της Ερέτριας θεωρείται ότι υπήρξαν «προδρομικά» των μνημείων που απαντούν στον ελλαδικό χώρο από τους αρχαϊκούς χρόνους και έπειτα. Η μελέτη καταλήγει ότι τα ταφικά έθιμα που αφορούν στους πεσόντες διαφοροποιούνται από τις ταφές των «κοινών» νεκρών αλλά έχουν πολλά κοινά στοιχεία με τις ταφές αριστοκρατών κυρίως της γεωμετρικής και πρώιμης αρχαϊκής περιόδου. Ουσιαστική διαφοροποίηση συνιστά η ομαδική ταφή που οφείλεται κυρίως στην δημιουργία και την λειτουργία της οπλιτικής φάλαγγας και παράλληλα ο δημόσιος χαρακτήρας του ταφικού τελετουργικού και η επιβολή των κανόνων της πόλης σε αυτό. Ως το πλέον σημαντικό στοιχείο των ταφών υποστηρίζεται ότι είναι η αναγραφή των ονομάτων των νεκρών είτε σε κοινές στήλες είτε σε ατομικές και ο χαρακτηρισμός του νεκρού ως πεσόντα.
Σημασίες ενός ασήμαντου χώρου
Authors: Κυρατσού Ελένη
Published: August 2021

Mε βασικό στόχο την ανάδειξη των χωρικών διαστάσεων του πολιτισμού και των κοινωνικών διαστάσεων του χώρου, η διδακτορική διατριβή εστιάζει στην κατάσταση και στα χαρακτηριστικά των εξωοικιακών τουαλετών στη Θεσσαλονίκη του 2008 όπως και στις σημασίες που λαμβάνουν για τους κατοίκους της. Επιχειρώντας μία συνομιλία της κοινωνικής ανθρωπολογίας και της αρχιτεκτονικής, ανήκει στο ευρύτερο πλαίσιο της ανθρωπολογίας του χώρου με θεωρητικά πλαίσια τη μελέτη των χωρικών διαστάσεων του φύλου και της σεξουαλικότητας, τη μελέτη των χωρικών τεχνικών εξουσίας καθώς και τη μελέτη του χώρου ως υλικού πολιτισμού. Η έρευνα πραγματοποιήθηκε κατά το διάστημα από το Σεπτέμβριο του 2006 και για δύο περίπου έτη και περιελάμβανε βιβλιογραφική έρευνα, επιτόπια παρατήρηση σε εξωοικιακές τουαλέτες της Θεσσαλονίκης, και συνεντεύξεις με χρήστες, κατασκευαστές και διαχειριστές τους.Στη διατριβή, η αρχιτεκτονική των εξωοικιακών τουαλετών στον αστικό χώρο, οι διαδικασίες παροχής και διαχείρισης τους, οι κυρίαρχοι χωρικοί κανόνες συμπεριφοράς, και παράλληλα οι εμπειρίες, οι συνήθειες και οι πρακτικές τουαλέτας κατοίκων κατά την παραμονή τους στον εξωοικιακό χώρο στη Θεσσαλονίκη, αποτελούν σημαντικά στοιχεία για την ανάδειξη και ανάλυση κυρίαρχων χωροποιημένων αντιλήψεων, νοοτροπιών και κοινωνικών σχέσεων. Έτσι, αποκαλύπτονται ιδέες για το ανθρώπινο σώμα, το φύλο, τη σεξουαλικότητα, την εθνική ταυτότητα, το δημόσιο χαρακτήρα του αστικού χώρου, την οικολογία, την κατανάλωση, την πολιτική ή την οικονομία που χωροποιούνται σε συγκεκριμένες διαχειρίσεις των απεκκρίσεων του ανθρώπινου σώματος. Η συνολική πορεία της εργασίας, αναδεικνύει ότι σημαντικά κοινωνικά νοήματα και πολιτισμικές αντιλήψεις μπορούν να εξερευνηθούν και να αναλυθούν σε ένα χώρο γενικά δεδομένο ή αγνοημένο. Αγνοημένο και από τη συστηματική κοινωνική, ιστορική και χωρική ακαδημαϊκή μελέτη, παρόλο που η διερεύνηση του εισχωρεί χαρακτηριστικά στις διαδικασίες του χωρικού σχεδιασμού και της κοινωνικής οργάνωσης από τη μία, και από την άλλη στην πολιτισμική κατασκευή της κοινωνικής και της υλικής (σωματικής) πλευράς του ανθρώπου. Παρουσιάζει ότι οι χωρικές διαστάσεις παίζουν σημαντικό ρόλο στην κατασκευή, στην ερμηνεία και στη διαχείριση της κοινωνικής πραγματικότητας. Ένας ασήμαντος χώρος μπορεί να κρύβει αμέτρητες σημασίες, και ειδικότερα στις εξωοικιακές τουαλέτες στη Θεσσαλονίκη χωροποιούνται συγκεκριμένες κοινωνικές σχέσεις και πολιτισμικές αντιλήψεις, καθορίζοντας άμεσα την αστική πραγματικότητα.
Η σημασία της έκφρασης του RCAS1 στον καρκίνο του πνεύμονα
Authors: Τσουκαλάς Νικόλαος
Published: August 2021

ΠΕΡΙΛΗΨΗΕισαγωγή: Ο καρκίνος του πνεύμονα αποτελεί ένα σημαντικότατο πρόβλημα υγείας εξαιτίας της επίπτωσης και της θνητότητάς του. Το RCAS1 (Receptor-binding Cancer Antigen expressed on SiSo cells) είναι πρωτεΐνη η οποία εκφράζεται σε διάφορους τύπους νεοπλασμάτων και πιθανολογείται ότι παίζει ρόλο στην ανοσοδιαφυγή των καρκινικών κυττάρων.Σκοπός: Να μελετηθεί και να αξιολογηθεί η κλινική σημασία της έκφρασης της πρωτεΐνης RCAS1 σε μη μικροκυτταρικά νεοπλάσματα του πνεύμονα.Υλικό και Μέθοδοι: Δημιουργήθηκαν ιστικές μικροσυστοιχίες (Tissue MicroArrays) από τα ιστικά δείγματά των όγκων 112 ασθενών με πρωτοπαθές μη μικροκυτταρικό καρκίνο πνεύμονα. Ακολούθησε ανοσοϊστοχημική μελέτη του RCAS1, του δείκτη κυτταρικού πολλαπλασιασμού Ki-67 και του δείκτη CD3. Η ανάλυση και επεξεργασία των εικόνων (image analysis) έγινε με ειδικό πρόγραμμα (software). Η ανάλυση των συσχετίσεων μεταξύ της έκφρασης του RCAS1, του Ki-67 και του CD3 με τις διάφορες κλινικοπαθολογικές παραμέτρους έγινε θεωρώντας βαθμό στατιστικής σημαντικότητας p-value=0.05.Αποτελέσματα: Η έκφρασή του RCAS1 ήταν μεγαλύτερη στους grade III όγκους, ανεξάρτητα από τον ιστολογικό τύπο και στα αδενοκαρκινώματα με λεμφαγγειακή διήθηση. Βρέθηκε μια θετική συσχέτιση μεταξύ του RCAS1 και του Ki-67. Επιπλέον, αποδείχθηκε η ύπαρξη αρνητικής συσχέτισης μεταξύ του RCAS1 και του Ki-67 με τη συνολική επιβίωση των ασθενών και ειδικότερα ασθενείς με υπερέκφραση του RCAS1 ή του Ki-67 είχαν στατιστικά σημαντικά μικρότερη επιβίωση. Βρέθηκε επίσης έντονη αρνητική συσχέτιση μεταξύ του RCAS1 και του ποσοστού των CD3(+) Τ-λεμφοκυττάρων εντός του όγκου. Τέλος, βρέθηκε θετική συσχέτιση μεταξύ του ποσοστού των CD3(+) Τ-λεμφοκυττάρων εντός του όγκου και της συνολικής επιβίωσης των ασθενώνΣυμπεράσματα: Το RCAS1 πιθανότατα θα μπορούσε να θεωρηθεί ως ένας χρήσιμος ανοσοϊστοχημικός προγνωστικός δείκτης της επιθετικότητας του όγκου και της άσχημης πρόγνωσης των ασθενών με NSCLC.
Φαρμακοκινητική της λεβοφλοξασίνης σε ασθενείς με χρόνια νεφρική ανεπάρκεια που υποβάλλονται σε αιμοκάθαρση
Authors: Κούκη Πηνελόπη
Published: August 2021

Η επίδραση του τρισεβδομαδιαίου προγράμματος 4h αιμοκάθαρσηςστη φαρμακοκινητική της λεβοφλοξασίνης μετά από εφάπαξ και πολλαπλές από του στόματος δόσεις των 500 mg εκτιμήθηκε σε 10 ασθενείς με νεφρική ανεπάρκεια τελικού σταδίου υπό τρισεβδομαδιαίο πρόγραμμα 4hαιμοκάθαρσης. Στη πρώτη φάση της μελέτης, όπου χορηγήθηκε μία εφάπαξ δόση, η συνεδρία αιμοκάθαρσης4h ξεκίνησε 90 λεπτά μετά την λήψη του φαρμάκου. Στη δεύτερη φάση της μελέτης, όπου το φάρμακο χορηγήθηκε ημερησίως για τρεις συνεχόμενες ημέρες, η συνεδρία αιμοκάθαρσης 4h ξεκίνησε ακριβώς μετά την πρώτη δόση.Δείγματα φλεβικού αίματος ελήφθησαν σε τακτά χρονικά διαστήματα.Πρόσθετα δείγματα από την αρτηριακή και φλεβική γραμμή της αρτηριοφλεβικής αναστόμωσης και από το υπερδιήθημα ελήφθησαν στην πρώτη, δεύτερη και τη τέταρτη ώρα της πρώτης συνεδρίας.Οι συγκεντρώσεις της λεβοφλοξασίνης εκτιμήθηκαν μέσω ανάλυσης υγρής χρωματογραφίας υψηλής απόδοσης, χρησιμοποιώντας την ανίχνευση φθορισμού. Οι μέσοι (± τυπικό σφάλμα) φαρμακοκινητικές παράμετροι μετά από εφάπαξ και πολλαπλές δόσεις, αντιστοίχως, ήταν: μέγιστη συγκέντρωση στο πλάσμα (Cmax) 5,04 ± 0,87 mg/L και 8,32 ± 0,64 mg/L, περιοχή κάτω από την καμπύλη συγκέντρωσης-χρόνου με αναγωγή προς το άπειρο (AUC 0 inf) 190,24 ± 29,23 mg ώρα/L και 720,79 ± 75,57 mg ώρα/L, χρόνος ημιζωής αποβολής (tm) 22,84 ± 5,56 ώρες και 38,05 ± 4,14 ώρες, και ρυθμός κάθαρσης 2,67 ± 0,39 L/ώρα και 2,10 ± 0,21 L/ώρα. Η απομάκρυνση της λεβοφλοξασίνης μέσω του τρισεβδομαδιαίου προγράμματος 4h αιμοκάθαρσης κατεδεικνύεται από μία σημαντική μείωση στην συγκέντρωση από την αρτηριακή γραμμή στην φλεβική γραμμή της αρτηριοφλεβικής αναστόμωσης.Οι αναλογίες Cmax/MIC και AUC 024/MIC (όπου MIC είναι η ελάχιστη ανασταλτική συγκέντρωση του παθογόνου) παρέμειναν πάνω από > 100 και> 10 αντίστοιχα, καθιστώντας τη λεβοφλοξασίνη μία υποψήφια επιλογή για την αντιμετώπιση των λοιμώξεων σε αυτούς τους ασθενείς.
Κόστος θεραπείας ασθενών με Non-Hodgkin's λέμφωμα μετά από τη διάγνωση και την αρχική θεραπευτική παρέμβαση
Authors: Ρηγοπούλου Διονυσία
Published: August 2021

Τα Non – Hodgkin’s Λεμφώματα αποτελούν μια από τις πιο συχνές, κακοήθεις παθήσεις του αίματος, με κύριο εκπρόσωπό τους τα Διάχυτα από μεγάλα Β – λεμφοκύτταρα λεμφώματα. Παρόλο που χαρακτηρίζονται από υψηλή κακοήθεια, στις περισσότερες περιπτώσεις είναι ιάσιμα με τη χορήγηση συνδυασμένης χημειοθεραπείας. Η προσθήκη του μονοκλωνικού αντισώματος Rituximab, στο υπάρχον θεραπευτικό σχήμα CHOP (Κυκλοφωσφαμίδη, δοξορουμπικίνη, βινκριστίνη και πρεδνιζόνη), οδήγησε σε βελτίωση των ποσοστών επιβίωσης των ασθενών. Το καινοτόμο όμως αυτό φάρμακο, αύξησε σε μεγάλο βαθμό το κόστος των θεραπειών και με δεδομένη την ανεπάρκεια των πόρων, που χαρακτηρίζει το χώρο της υγείας, εγείρετο ένα εύλογο ερώτημα για το αν το χημειοθεραπευτικό σχήμα R- CHOP, έχει εκτός από κλινική και οικονομική αποτελεσματικότητα. Στην παρούσα μελέτη διεξάγεται μια ανάλυση κόστους – αποτελεσματικότητας του σχήματος R-CHOP σε σύγκριση με το σχήμα CHOP, προκειμένου να καταδειχθούν οι θετικές επιδράσεις της προσθήκης του rituximab στη βελτίωση των ποσοστών επιβίωσης των ασθενών και των ανάλογων οικονομικών δεικτών αποτελεσματικότητας στη χώρα μας.
Επιδημιολογική μελέτη της ψυχοπαθολογίας σε δείγμα αστέγων στο Δήμο Αθηναίων
Authors: Χονδράκη Παρασκευή
Published: August 2021

Οι περισσότερες έρευνες για τους άστεγους προέρχονται από τις ΗΠΑ και μελέτησαν την επικράτηση των ψυχικών διαταραχών στον πληθυσμό αυτό. Οι έρευνες για τους αστέγους στις Ευρωπαϊκές χώρες επικεντρώνονται στην ψυχική κατάσταση και την κοινοτική φροντίδα των αστέγων ήδη από τη δεκαετία του 1980. Το φαινόμενο αναπτύσσεται σταδιακά στις χώρες αυτές, σε αντίθεση με τις χώρες της Βόρειας Αμερικής όπου το φαινόμενο είναι πιο παλιό.Η παρούσα έρευνα η οποία αποτελεί μία επιδημιολογική μελέτη της ψυχοπαθολογίας του άστεγου πληθυσμού στην περιοχή των Αθηνών, πραγματοποιήθηκε το χρονικό διάστημα 2009-2010 και περιλαμβάνει 254 άτομα χωρίς στέγη που ζουν στην περιοχή αυτή. Η επικοινωνία με τους συμμετέχοντες και η διενέργεια των συνεντεύξεων πραγματοποιήθηκε σε ξενώνες αστέγων, συσσίτια, κέντρα ημερήσιας φροντίδας, καθώς και στους δρόμους όπου διαβιούν οι άστεγοι της πόλης αυτής. Συμπληρώθηκαν από τον ερευνητή 2 ερωτηματολόγια, ένα ερωτηματολόγιο ψυχοκοινωνικών συνθηκών και η δομημένη κλινική συνέντευξη M.I.N.I.Η στατιστική επεξεργασία των δεδομένων με το στατιστικό σύστημα SPSS έδειξαν ότι:Η πλειοψηφία του δείγματος ήταν άνδρες (74%) με σχετικά υψηλό μέσο όρο ηλικίας (51 έτη), ήταν άστεγοι για πάνω από 25 μήνες (σε ποσοστό 50%), είχαν σε σημαντικό ποσοστό αποφοιτήσει το Λύκειο και ήταν στην πλειοψηφία τους άνεργοι.Στη συντριπτική πλειοψηφία ήταν άγαμοι, ζούσαν χωρίς την οικογένειά τους και δεν είχαν καμία επικοινωνία μαζί της.Ένα σημαντικό ποσοστό βρέθηκε να κοιμάται στο δρόμο (18,5%), αλλά οι περισσότεροι βρέθηκαν σε ξενώνες αστέγων.Η κυριότερη αιτία για την απώλεια της στέγης τους βρέθηκε να είναι οι οικονομικοί λόγοι, ενώ ακολουθούν τα προβλήματα κατάχρησης αλκοόλ ή /και παράνομων ουσιών και οι οικογενειακοί λόγοι. Η επικράτηση των ψυχικών διαταραχών βρέθηκε πολύ υψηλή στο δείγμα αυτό με συνολική τρέχουσα επικράτηση 56,7% και επιμέρους οι διαταραχές διάθεσης κατέχουν ένα ποσοστό 16,1%, οι διαταραχές άγχους 11,8%, οι ψυχωτικές διαταραχές 13,0%, οι καταχρήσεις/εξαρτήσεις από ουσίες 11,8% και η συννόσηση 11,8%. Η επικράτηση αυτή είναι πολύ υψηλότερη από αυτή του γενικού πληθυσμού της Ελλάδας και παρουσιάζει πολλές ομοιότητες με την επικράτηση των ψυχικών διαταραχών του άστεγου πληθυσμού στις χώρες της Ευρώπης.Η χρήση υπηρεσιών ψυχικής υγείας βρέθηκε χαμηλή σε σχέση με τα ποσοστά επικράτησης των ψυχικών διαταραχών αλλά είναι υψηλότερη από άλλες χώρες της Ευρώπης.Αυτή η έρευνα είναι η μοναδική στον Ελλαδικό χώρο που συμπεριέλαβε τόσο μεγάλο δείγμα άστεγου πληθυσμού και χρησιμοποίησε αξιόπιστα κλινικά εργαλεία για τη μέτρηση της ψυχοπαθολογίας.
Συγχωνεύσεις και εξαγωγές στη διεθνή αγορά ενέργειας
Authors: Τσάκαλος Ιωάννης
Published: August 2021

Η παρούσα διατριβή εξετάζει την αλληλεξάρτηση μεταξύ της αγοράς ενέργειας και των διεθνών αγορών και μελετά την αντίδραση των ενεργειακών μετοχών έπειτα από την ανακοίνωση στο ευρύτερο επενδυτικό κοινό επιχειρηματικών συμφωνιών που αφορούν τη συνέργια ενεργειακών εταιρειών. Οι μεθοδολογίες που χρησιμοποιούνται έχουν υιοθετηθεί σε αρκετούς τομείς της οικονομίας και βοηθούν στην καλύτερη δυνατή ανάλυση. Πιο συγκεκριμένα, το υπόδειγμα της ασύμμετρης δυναμικής υπο-συνθήκη συσχέτισης (Asymmetric Dynamic Conditional Correlation, A-DCC) χρησιμοποιείται για να εξετάσει την ύπαρξη ασυμμετρίας κατά τη διάρκεια της πρόσφατης χρηματοοικονομικής κρίσης και τα υποδείγματα Normal και Clayton Copula υιοθετούνται για τον επανέλεγχο των συμπερασμάτων της πρώτης μεθόδου. Έπειτα, χρησιμοποιείται η ανάλυση τωνεπιχειρηματικών συμβάντων, η οποία μας οδηγεί σε ασφαλή συμπεράσματα για την αντίδραση των μετοχών των εταιρειών ενέργειας έπειτα από τη δημοσιοποίηση συμφωνιών συγχωνεύσεων και εξαγορών (Σ&Ε) στο χώρο της διεθνούς αγοράς ενέργειας. Όσον αφορά τα εμπειρικά αποτελέσματα, η μέθοδος A-DCC μας οδήγησε στο συμπέρασμα ότι υφίστανται φαινόμενα ασυμμετρίας, καθώς και δυναμικές συσχετίσεις, οι οποίες μας οδηγούν σε ασφαλή συμπέρασμα σχετικά με την υπόθεση του φαινομένου της χρηματοοικονομικής μεταδοτικότητας. Το φαινόμενο αυτό ισχύει και τα αποτελέσματα μας ακολουθούν παλαιότερες μελέτες που αφορούσαν άλλους κλάδους. Στην επόμενη ενότητα ελέγξαμε τα προηγούμενα αποτελέσματα της μεθόδου A-DCC με τη βοήθεια των συναρτήσεων Normal copula και Clayton copula. Και οι δύο μέθοδοι μας παρείχαν ασφαλείς πληροφορίες σχετικά με την συσχέτιση μεταξύ των δεικτών ενέργειας και των διεθνών αγορών και επιβεβαιώσαμε τα ευρήματα της προηγούμενης μεθόδου. Στη συνέχεια η διατριβή, με τη βοήθεια της ανάλυσης επιχειρηματικών συμβάντων, κατέληξε σε πολύτιμα ευρήματα, τα οποία αποτελούν χρήσιμο εργαλείο στα χέρια των ενδιαφερόμενων - επενδυτών, ενεργειακών ομίλων, κρατικών εταιρειών κ.α. - καθώς ποσοτικοποιεί την δημιουργία χρηματοοικονομικής αξίας έπειτα από την ανακοίνωση αντίστοιχων επιχειρηματικών γεγονότων. Έτσι, οι σωρευτικές υπερκανονικές αποδόσεις βρέθηκαν να είναι θετικές, γεγονός που μαρτυρά την ισχυροποίηση των εταιρειών αυτών και τον θετικό αντίκτυπο από την πλευρά των επενδυτών και των αγορών γενικότερα. Έτσι, η είσοδος στην αγορά ενέργειας αυτή την περίοδο, όπου οι συνολικές αξίες συμφωνιών αυξάνονται γρήγορα και έχουν αρθεί οι κρατικοί έλεγχοι στον τομέα της ενέργειας, επιβεβαιώνει ότι ο κλάδος της ενέργειας εξασφαλίζει υψηλά κέρδη και επενδυτικές ευκαιρίες. Παρόλο που τα αποτελέσματα είναι σημαντικά, οι Σ&Ε αποτελούν μια αναπτυσσόμενη πτυχή για τις επιχειρήσεις και οι μικρές ενεργειακές εταιρίες προσπαθούν να επιζήσουν μέσα στο ανταγωνιστικό και αναπτυσσόμενο περιβάλλον.